Սահմանադրական փոփոխությունների դեմ ձեւավորված «Ոչ»-ի ճակատին մաս կազմող ՀԱԿ-ը նշանակումներ չի արել 245 տեղամասային հանձնաժողովներում, իսկ «Ոչ»-ի մյուս՝ «Նոր Հայաստան» հանրային փրկության ճակատի մաս կազմող «Ժառանգությունը»՝ 118 տեղամասային հանձնաժողովներում: Կենտրոնական ընտրական հանձնաժողովի նախագահ Տիգրան Մուկուչյանը երեկ մեզ հայտնեց, որ ՀԱԿ-ի թափուր թողած 245 տեղերից մոտ 2 տասնյակում ՀԱԿ-ը հանձնաժողովի քարտուղարի պաշտոն նշանակելու իրավունք է ունեցել, իսկ 5-6-ում՝ հանձնաժողովի նախագահի: «Ժառանգությունը» մի քանի տեղամասերում հանձնաժողովի քարտուղարի պաշտոն է կորցրել: Թափուր մնացած տեղերը, բնականաբար, կլրացվեն իշխանության ներկայացուցիչներով: